Hvad stiller man op, hvis man gerne vil hjælpe misbrugte børn bedst muligt? Hvad har andre fagfolk gjort før og hvad virker? Det er den slags spørgsmål, som en ny portal fra Servicestyrelsen under Socialministeriet kan give svar på. - Det er dybt tragisk, når børn og unge er udsat for vold, overgreb eller andre former for misbrug. Derfor skal socialrådgivere, udviklingskonsulenter, lærere, pædagoger og andre, der har med børn at gøre, være bedst muligt klædt på til at løse de problemer, der opstår. Vidensportalen kan hjælpe med mere viden, siger socialminister Benedikte Kiær i en pressemeddelelse. Portalen samler den nyeste viden fra forskning og lægger det ud på Vidensportalen Børn og Unge. Primært som en hjælp til fagfolk, men alle kan bruge den. I portalen er der særligt fokus på temaer som seksuelle overgreb og vold i hjemmet.

Opsummering:
En ny hjemmeside skal hjælpe fagfolk til at hjælpe udsatte børn. Vidensportalen Børn og Unge stiller den nyeste viden om rådgivning til rådighed for fagfolkene.